Ettepanek NÕUKOGU OTSUS Küprose rahva esindatuse kohta Euroopa Parlamendis Küprose probleemile lahenduse leidmise korral

(komisjoni esitatud)

SELETUSKIRI

Euroopa Liit on korduvalt rõhutanud oma tõsist soovi, et EL-iga liituks taasühinenud Küpros. Praeguseks ei ole Küprose probleemile veel üldist lahendust leitud.

Vastavalt 2003. aasta ühinemisakti protokolli nr 10 artikli 1 lõikele 1 peatatakse ühenduse õigustiku kohaldamine nendes Küprose Vabariigi piirkondades, mille üle Küprose Vabariigi valitsusel puudub tegelik kontroll. Lahenduse leidmise korral otsustab nõukogu nimetatud peatamise lõpetamise vastavalt protokolli nr 10 artikli 1 lõikele 2. Selle tulemusena hakkavad ühenduse õigusaktid kehtima Küprose elanike suhtes eespool nimetatud piirkondades.

EÜ asutamislepingu artikli 189 kohaselt koosneb Euroopa Parlament ühenduseks liitunud riikide rahvaste esindajatest. Vastavalt EÜ asutamislepingu artikli 190 lõike 1 ja Euroopa Liidu põhiõiguste harta artikli 39 lõike 2 sätetele valitakse Euroopa Parlamendi liikmed otsestel ja üldistel valimistel.

Selleks, et tagada kõigi küproslaste, sealhulgas Küprose türgi kogukonna esindatus ja valimisõigus üldise lahenduse leidmise korral, on vaja ette näha võimalus Küprose rahva esindajate mandaadi ennetähtaegseks lõpetamiseks Euroopa Parlamendis ja Euroopa Parlamendi ülejäänud ametiajaks kogu Küprosel erakorraliste valimiste korraldamiseks.

Nõukogu otsuse õiguslik alus on 2003. aasta ühinemisakti protokolli nr 10 (Küprose kohta) artikkel 4, millega nähakse ette, et lahenduse leidmise korral teeb nõukogu otsuse Küprose Euroopa Liiduga ühinemise tingimuste kohandamise kohta seoses Küprose türgi kogukonnaga.

Nõukogu otsus peaks jõustuma enne Euroopa Parlamendi valimisi 10.-13. juunil 2004. aastal.

Ettepanek NÕUKOGU OTSUS Küprose rahva esindatuse kohta Euroopa Parlamendis Küprose probleemile lahenduse leidmise korral

EUROOPA LIIDU NÕUKOGU,

võttes arvesse 2003. aasta ühinemisakti protokolli nr 10 Küprose kohta, eriti selle artiklit 4,

võttes arvesse komisjoni ettepanekut, [1]

[1] EÜT C , , lk

ning arvestades järgmist:

(1) Euroopa Ülemkogu on korduvalt rõhutanud oma tõsist soovi, et EL-iga liituks taasühinenud Küpros. Praeguseks ei ole Küprose probleemile veel üldist lahendust leitud ning saare taasühendamine ei ole siiamaani teoks saanud.

(2) Kuni lahenduse leidmiseni peatatakse ühenduse õigustiku kohaldamine vastavalt protokolli nr 10 artikli 1 lõikele 1 nendes Küprose piirkondades, mille üle Küprose Vabariigi valitsusel puudub tegelik kontroll.

(3) Küprose probleemile tervikliku lahenduse leidmise korral otsustab nõukogu nimetatud peatamise lõpetamise vastavalt protokolli nr 10 artikli 1 lõikele 2. Selle tulemusena hakkaks ühenduse õigustik kehtima ka nendes Küprose piirkondades, mille üle Küprose Vabariigi valitsusel puudub praegu tegelik kontroll, ning nendes piirkondades elavate küproslaste suhtes.

(4) Euroopa Ühenduse asutamislepingu artikli 189 kohaselt koosneb Euroopa Parlament ühenduseks liitunud riikide rahvaste esindajatest. Euroopa Parlamendi saadikud valitakse otsestel ja üldistel valimistel vastavalt Euroopa Ühenduse asutamislepingu artiklile 190, Euroopa Aatomienergiaühenduse asutamislepingu artiklile 108 ning esindajate otsest ja üldist Euroopa Parlamenti valimist käsitlevale aktile, mis on lisatud otsusele 76/787/ESTÜ, EMÜ, Euratom, [2] viimati muudetud nõukogu otsusega 2002/772/EÜ, Euratom [3] (edaspidi 1976. aasta akt).

[2] EÜT L 278, 8.10.1976, lk 1.

[3] EÜT L 283, 21.10.2002, lk 1.

(5) Euroopa Parlamendi saadikud järgmiseks ametiajaks aastatel 2004-2009 valitakse 10.-13. juunil 2004. aastal toimuvatel valimistel. Vastavalt 2003. aasta ühinemisakti artiklile 11 on Küproselt valitavate esindajate arv 2004.-2009. aasta ametiaja algusest alates kuus. Valimised 2004.-2009. aasta ametiajaks ei toimu siiski selles Küprose osas, kus ühenduse õigustiku kohaldamine on peatatud.

(6) Selleks, et tagada kõigi küproslaste, sealhulgas Küprose türgi kogukonna esindatus ja valimisõigus tervikliku lahenduse leidmise korral, on vaja ette näha võimalus 2004. aasta juunis toimunud või hilisematel valimistel valitud Küprose rahva esindajate mandaadi ennetähtaegseks lõpetamiseks Euroopa Parlamendis ja Euroopa Parlamendi ülejäänud ametiajaks kogu Küprosel erakorraliste valimiste korraldamiseks,

ON TEINUD JÄRGMISE OTSUSE:

Artikkel 1

Küprose probleemile leitud üldise lahenduse jõustumise korral kohaldatakse erandina EÜ asutamislepingu artikli 190 lõikest 3 ja 1976. aasta akti artiklist 5, artikli 10 lõikest 1 ja artikli 11 lõikest 2 järgmisi sätteid:

a) Küprose rahva valitud esindajate ametiaeg Euroopa Parlamendis lõpeb Euroopa Parlamendi esimese istungjärgu avamisel pärast punktis b nimetatud valimisi.

b) Küprose rahva esindajate erakorralised valimised Euroopa Parlamenti 2004.-2009. aasta ametiaja järelejäänud perioodiks või Euroopa Parlamendi järgnevaks ametiajaks toimuvad kogu Küprosel esimesel pühapäeval pärast seda, kui on möödunud neli kuud nõukogu poolt esimese otsuse vastuvõtmisest vastavalt 2003. aasta ühinemisakti protokolli nr 10 artikli 1 lõikele 2 ühenduse õigustiku kohaldamise peatamise lõpetamise kohta.

c) Punktis b nimetatud valimistel valitud Euroopa Parlamendi saadikute ametiaeg algab Euroopa Parlamendi esimese istungjärgu avamisel pärast punktis b nimetatud valimisi ja lõpeb Euroopa Parlamendi esimese istungjärgu avamisel pärast järgmisi valimisi.

Artikkel 2

Käesolev otsus jõustub järgmisel päeval pärast selle avaldamist Euroopa Liidu Teatajas.

Brüssel,

Nõukogu nimel

eesistuja